PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FK/3/1/135	Bratislava 19. decembra 2006	

Protimonopolný úrad Slovenskej republiky, odbor koncentrácií v správnom konaní 
č. 0078/OK/2006 začatom dňa 24.11. 2006 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Banca Intesa Spa, 
Piaza Paolo Ferrari 10, 20121 Miláno a podnikateľom Sanpaolo IMI Spa, Piazza San Carlo 156, 10121 Turín,Taliansko prostredníctvom svojho splnomocneného právneho zástupcu JUDr. Petrom Oravcom, advokátom, so sídlom Laurinská 12, Bratislava vo veci koncentrácie podnikateľov Banca Intesa Spa, Piaza Paolo Ferrari 10, 20121 Miláno, Taliansko a Sanpaolo IMI Spa, Piazza San Carlo 156, 10121 Turín,Taliansko

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v zlúčení podnikateľov Banca Intesa Spa, Piaza Paolo Ferrari 10, 20121 Miláno, Taliansko a Sanpaolo IMI Spa, Piazza San Carlo 156, 10121 Turín,Taliansko a to na základe schválenia Plánu zlúčenia a stanov nástupníckej spoločnosti dňa 12.10.2006 podnikateľom Banca Intesa Spa, Piaza Paolo Ferrari 10, 20121 Miláno, Taliansko a  podnikateľom Sanpaolo IMI Spa, Piazza San Carlo 156, 10121 Turín,Taliansko.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 24.11.2006 listom zaevidovaným pod č. 4585/2006 podnikateľom Banca Intesa Spa, Piaza Paolo Ferrari 10, 20121 Miláno (ďalej len „Intesa“) a podnikateľom Sanpaolo IMI Spa, Piazza San Carlo 156, 10121 Turín,Taliansko (ďalej len „Sanpaolo“) prostredníctvom svojho splnomocneného právneho zástupcu JUDr. Petra Oravca advokáta, so sídlom Laurinská 12, Bratislava  (ďalej len „právny zástupca“)  oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúca v zlúčení podnikateľov Intesa a Sanpaolo a to na základe schválenia Plánu zlúčenia a stanov nástupníckej spoločnosti dňa 12.10.2006 (ďalej len „Plán zlúčenia“). Na základe plánu zlúčenia sa spoločnosť Sanpaolo zaviazala zlúčiť so spoločnosťou Intesa a to tak, že dôjde k včleneniu Sanpaola do spoločnosti Intesa ako nástupníckej spoločnosti a teda spoločnosť Sanpaolo zaniká a nástupníckou spoločnosťou sa stane podnikateľ Intesa.

Na základe tohto oznámenia sa dňa 24. 11. 2006 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0078/OK/2006, o čom úrad informoval oznamovateľa koncentrácie listom 
č. 4721/PMÚ SR/2006 zo dňa 7.12.2006. 

Dňa 27.12.2006 bolo predmetné oznámenie doplnené faxom a následne doplnené listom č. 4610/2006, ktorého prílohou bol doklad o zaplatení správneho poplatku. 

Vzhľadom na to, že oznámenie predmetnej koncentrácie spolu s doplnením zo dňa 27.11.2006 obsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), dňom 28.11.2006 začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 4721/PMÚ SR/2006 zo dňa 7.12.2006. Zároveň úrad týmto listom podľa § 22 ods. 2 zákona požiadal o bližšie vymedzenie tovarových trhov uvedených na str. 26 a 28 Oznámenia koncentrácie, u každého tohto trhu o odôvodnenie jeho priestorového vymedzenia a o informáciu z akej celkovej veľkosti trhu boli podiely uvedené v oznámení u týchto trhov vyčíslené. Požadované informácie a podklady boli úradu predložené listom doručeným úradu dňa 13.12.2006, zaevidovaným pod č. 4801/2006 a listom doručeným úradu dňa 18.12.2006, zaevidovaným pod č. 4825/2006.

Správny poplatok bol podľa zákona č. 145/1995 Z. z. o správnych poplatkoch v znení neskorších predpisov zaplatený vo výške 100 000,- Sk dňa 29.11.2006. 

Z podkladov a informácií, ktoré boli v predmetnom oznámení úradu predložené  vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa 
§ 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Spoločnosť Intesa je akciová spoločnosť zaregistrovaná v Taliansku Obchodnou, priemyselnou, živnostenskou, poľnohospodárskou komorou v Bologni, úrad podnikového registra do riadnej zložky, daňové identifikačné číslo a číslo zápisu: 00799960158, v podnikovom registri Miláno, pod poradovým administratívnym registračným číslom 146403.
Spoločnosť Intesa je najvyššou materskou spoločnosťou bankovej skupiny (Skupina Intesa), ktorá bola založená v roku 1998 splynutím spoločností Caripolo a Banco Ambrosiano Veneto. 
Skupina Intesa pôsobí – priamo alebo prostredníctvom svojich dcérskych spoločností v širokej oblasti bankových a finančných služieb poskytovaných fyzickým, ako aj právnickým osobám, najmä v Taliansku a, aj keď v menšom rozsahu, aj v Strednej a Východnej Európe. Jej činnosti a služby sú: prijímanie vkladov, poskytovanie úverov, povolené prečerpanie na účte, financovanie dovozu a vývozu, platobné služby, ako aj investičné bankovníctvo, fúzie a akvizície a štrukturované finančné služby; kapitálový trh obchodného bankovníctva, globálna úschova, zmenárenské obchody, leasing, faktoring, privátne bankovníctvo, správa aktív a správa majetku, úvery a zabezpečenie pre verejné inštitúcie a projektové financovanie. Angažuje sa tiež v oblasti životného poistenia. 

Na Slovensku pôsobí podnikateľ Intesa prostredníctvom nasledovných dcérskych spoločností:
1.	Všeobecná úverová banka a.s. Mlynské Nivy 1, 829 09 Bratislava, IČO: 31 320 155 (ďalej len „VÚB“), ktorá je priamo kontrolovaná spoločnosťou Intesa Holding International SA a Skupina Intesa v súčasnosti vlastní 96,495% jej akcií.
2.	Consumer Finance Holding, a.s., Hlavné námestie 12, 060 01 Kežmarok, IĆO: 35 923 130 (ďalej len „CFH“), ktorá je priamo kontrolovaná VÚB a Skupina Intesa v súčasnosti vlastní 100% jej akcií.
3.	VÚB Asset Management, správ. spol., a.s., Mlynské Nivy 1, 820 04 Bratislava 24, IČO: 35 786 272 (ďalej len „VÚBAM“), ktorá je priamo kontrolovaná VÚB a Skupina Intesa v súčasnosti vlastní 100% jej akcií.
4.	VÚB Factoring, a.s., Mlynské Nivy 1, 829 90 Bratislava, IĆO: 31 345 310 (ďalej len „VÚBF“), ktorý je priamo kontrolovaný VÚB a Skupina Intesa v súčasnosti kontroluje 50% akcií prostredníctvom VÚB
5.	VÚB Generali dôchodková správcovská spoločnosť, a.s. Mlynské Nivy 1, 829 90 Bratislava, IČO: 35 903 308 (ďalej len „VÚBG“) – Skupina Intesa v súčasnosti kontroluje 50% jej akcií prostredníctvom VÚB.
6.	VÚB leasingová, a.s., Dunajská 24, 812 38 Bratislava, IĆO: 35 797 789 (ďalej len „VÚBL“), ktorá je priamo kontrolovaná VÚB a Skupina Intesa v súčasnosti vlastní 100% jej akcií.
7.	RVS, a.s., Zrínskeho 13, 814 85 Bratislava, IČO: 31 331 041 (ďalej len „RVS“), Skupina Intesa v súčasnosti kontroluje 8,26% jej akcií  prostredníctvom VÚB.
8.	Burza cenných papierov v Bratislave, a.s., Vysoká 17, 811 06 Bratislava, IČO: 00 604 054 (ďalej len „BCP“) – Skupina Intesa v súčasnosti kontroluje 6,69% jej akcií prostredníctvom VÚB.
9.	Recovery, a.s., Mlynské Nivy 1, 829 90 Bratislava, IČO: 35 771 615 (ďalej len „Recovery“), ktorá je priamo kontrolovaná VÚB a skupina Intesa v súčasnosti vlastní 100% jej akcií.
10.	Slovak Banking Credit Bureau, s.r.o., Na vŕšku 10, 811 01 Bratislava I, IČO: 35 869 710 (ďalej len „SBCB“) – Skupina Intesa v súčasnosti kontroluje 33,33% podiel na jej základnom imaní  prostredníctvom VÚB.

Z vyššie uvedených skutočností vyplýva, že spoločnosť Intesa je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť Sanpaolo je akciová spoločnosť zaregistrovaná v Taliansku Obchodnou komorou priemyslu, remesiel a poľnohospodárstva v Turíne, Registračný úrad podnikov do riadnej sekcie, fiškálny kód a číslo zápisu: 06210280019. 
Je najvyššou materskou spoločnosťou bankovej skupiny (Skupina Sanpaolo), ktorá pôsobí v oblasti bankovníctva, finančných a investičných služieb.
Skupina Sanpaolo pôsobí najmä v Taliansku a, aj keď v menšom rozsahu, aj v iných štátoch.

Jej aktivity môžeme rozdeliť do dvoch hlavných oblastí: bankovníctvo (hlavná činnosť skupiny) a sporenie a dôchodky.

Bankové činnosti Skupiny Sanpaolo zahŕňajú, okrem iného, poskytovanie služieb rodinám, malým podnikateľom a fyzickým osobám, priamo, prostredníctvom internetového, telefónneho a mobilného bankovníctva a činnosti ako investičné bankovníctvo, projektové financovanie a špecializované úverovanie, leasing, faktoring, správa aktív, kapitálový trh, platobné karty, obchodné bankovníctvo.

Činnosti skupiny Sanpaolo v oblasti sporenia a dôchodkov sú zastrešované sub-holdingovou spoločnosťou Eurizon Finacial Group, ktorá je zaangažovaná najmä v oblasti životného poistenia, správy aktív, finančného poradenstva a súkromného bankovníctva.

Skupina Sanpaolo nie je na Slovensku priamo prítomná.

Z vyššie uvedených skutočností vyplýva, že spoločnosť Sanpaolo je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona č. 136/2001 Z.z. účinného v čase vzniku koncentrácie, koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Koncentrácia podľa informácií poskytnutých v oznámení koncentrácie spočíva v zlúčení dvoch samostatných podnikateľov podľa Plánu zlúčenia. Podľa plánu zlúčenia transakcia pozostáva zo zlúčenia prostredníctvom včlenenia Sanpaola do Intesy. Následkom zlúčenia Sanpaolo zanikne ako právnická osoba a všetky jeho aktíva a pasíva, ako aj zmluvy a vzťahy, ktorých je účastníkom zo zákona prejdú na spoločnosť Intesa ako na nástupnícku spoločnosť a to od dátumu uvedeného v zápisnici o zlúčení. Zlúčenie sa vykoná vydaním nových akcií podnikateľa Intesa akcionárom Sanpaola vo výmennom pomere 3,115 nových kmeňových akcií podnikateľa Intesa za každú kmeňovú a prioritnú akciu Sanpaola.

Úrad po preštudovaní všetkých podkladov oznámenia zistil, že ide o zlúčenie dvoch samostatných podnikateľov a na základe schválenia Plánu zlúčenia a stanov nástupníckej spoločnosti podnikateľmi Intesa a Sanpaolo dňa 12.10.2006 došlo ku koncentrácii podľa § 9 ods. 1 písm. a) zákona.

Účastníci koncentrácie

Podľa § 25 ods. 3 písm. c) zákona účastníkom konania v prípade koncentrácie ktorá vznikla podľa § 9 ods. 1 písm. a) zákona sú podnikatelia, ktorí sa zlučujú alebo splývajú.

Na základe vyššie uvedeného úrad zistil, že účastníkom správneho konania je podnikateľ Intesa a podnikateľ Sanpaolo.

V prípade, kedy má koncentrácia formu zlúčenia dvoch alebo viacerých samostatných podnikateľov, účastníkmi koncentrácie sú dvaja alebo viacerí samostatní podnikatelia, ktorí  sa zlučujú.

Účastníkmi predmetnej koncentrácie sú teda podnikatelia Intesa a Sanpaolo.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe podkladov a informácií predložených úradu úrad zistil, že podnikateľ Sanpaolo nedosiahol za uzavreté účtovné obdobie predchádzajúce vzniku koncentrácie, t.j. rok 2005 v Slovenskej republike celkový obrat vyšší ako 360 mil. Sk.
Ďalej úrad zistil, že za uzavreté účtovné obdobie predchádzajúce vzniku koncentrácie podnikateľ Intesa dosiahol v Slovenskej republike celkový obrat vyšší ako 500 mil. Sk a podnikateľ Sanpaolo dosiahol celosvetový celkový obrat vyšší ako 1,2 mld. Sk. Konkrétne údaje boli označené za predmet obchodného tajomstva a sú súčasťou spisového materiálu.

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. b) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia (ďalej len „Komisia“) oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona. Vzhľadom na to, že predmetná koncentrácia vznikla na základe schválenia Plánu zlúčenia a stanov nástupníckej spoločnosti dňa 12.10.2006, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň schválenia Plánu zlúčenia a stanov nástupníckej spoločnosti, t.j. 12.10.2006. Vzhľadom na to, že oznámenie koncentrácie bolo doručené úradu dňa 24.11.2006, predmetná koncentrácia bola oznámená úradu do 30 pracovných dní odo dňa schválenia Plánu zlúčenia a stanov nástupníckej spoločnosti, t. j. oznámenie koncentrácie bolo úradu doručené v zákonom stanovenej lehote.

Relevantné trhy 

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia. 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Účastníci konania v oznámení uvádzajú, že Skupina Intesa pôsobí – priamo alebo prostredníctvom svojich dcérskych spoločností v širokej oblasti bankových a finančných služieb poskytovaných fyzickým, ako aj právnickým osobám, najmä v Taliansku a, aj keď v menšom rozsahu, aj v Strednej a Východnej Európe. Na Slovensku pôsobí prostredníctvom svojej dcérskej spoločnosti VÚB  a jej dcérskych spoločností. Jej hlavné činnosti a služby sú: prijímanie vkladov, poskytovanie úverov, povolené prečerpanie na účte, financovanie dovozu a vývozu, platobné služby, ako aj investičné bankovníctvo, fúzie a akvizície a štrukturované finančné služby; kapitálový trh obchodného bankovníctva, globálna úschova, zmenárenské obchody, leasing, faktoring, súkromné bankovníctvo, správa aktív a správa majetku, úvery a zabezpečenie pre verejné inštitúcie a projektové financovanie. Angažuje sa tiež v oblasti životného poistenia. 

Sanpaolo na Slovensku nemá žiadne pobočky, ani dcérske spoločnosti. Obrat Sanpaola na Slovensku pochádza z obchodných bankových činností vykonávaných pre rezidentov Slovenskej republiky priamo Sanpaolom.

Podľa § 4 ods. 1 písm. b) Vyhlášky informácie o ovplyvnených trhoch obsahujú
vymedzenie ďalších relevantných trhov, ktoré nie sú uvedené v § 4 ods. 1 písm. a), ktoré z priestorového hľadiska zahŕňajú Slovenskú republiku alebo jej časť, na ktorých pôsobí aspoň jeden z účastníkov koncentrácie alebo z podnikateľov podľa § 3 ods. 1 písm. a) a b) Vyhlášky a jeho podiel na trhu je väčší ako 25 %, ak súčasne akýkoľvek iný účastník koncentrácie alebo podnikateľ podľa § 3 ods. 1 písm. a) a b) Vyhlášky, bez ohľadu na priestorové vymedzenie relevantného trhu, pôsobí na
1.	rovnakom tovarovom relevantnom trhu,
2.	tovarovom relevantnom trhu, ktorý je trhom dopytu alebo trhom odbytu k tomuto trhu alebo
3.	úzko súvisiacom relevantnom trhu,

Podnikateľ Intesa pôsobí na Slovensku na troch relevantných trhoch, na ktorých jeho podiel presahuje 25%. Napriek tomu, že Sanpaolo nie je na Slovensku priamo prítomný, účastníci podľa § 4 ods. 1 písm. b) Vyhlášky vymedzili ako ovplyvnené trhy tieto relevantné trhy o ktorých účastníci konania v oznámení uvádzajú nasledovné: 
1.	Trh spotrebiteľských úverov umožňuje spotrebiteľom financovať transakcie bez toho, aby bolo nutné zaplatiť plnú cenu tovarov v čase transakcie. táto činnosť sa vykonáva výlučne vo vzťahu k spotrebiteľom, t.j. jednotlivcom, ktorí uzatvárajú transakcie za iným účelom ako je účel profesionálny alebo obchodný (nezahŕňa úvery na profesionálne a obchodné aktivity)
2.	Trh platobných kariet – zahŕňa vydávanie tak kreditných kariet, ako aj debetných a kariet typu charge card. Je potrebné pripomenúť, že kreditné karty poskytujú držiteľom možnosti úveru a platobné funkcie tým, že svojich majiteľov oprávňujú na platby a výbery hotovosti v rámci limitu povoleného bankou. Výška limitu je ovplyvnená úverovou bonitou konkrétneho klienta. Sumy sa fakturujú v pravidelných intervaloch (väčšinou sa používajú mesačné fakturačné lehoty). Debetné karty a karty typu charge cards neposkytujú možnosti úveru potom ako bola suma vyfakturovaná (v prípade kariet typu charge card) alebo potom, ako bol účet debetovaný (v prípade debetných kariet). Rozhodnutia Európskej Komisie sa však prikláňajú k širokému vymedzeniu, ktoré zahŕňa obidva typy platobných kariet. 
3.	Trh cenných papierov krytých aktívami sa väčšinou vzťahuje na dlhopisy kryté súborom finančných aktív, s ktorými sa v ich súčasnej podobe nedá ľahko obchodovať. Zhromaždením veľkého portfólia takýchto nelikvidných aktív sa tieto môžu premeniť na nástroje, ktoré je možné na kapitálových trhoch jednoduchšie ponúknuť a predať. Pri klasickej štruktúre vytvorí pôvodca súbor finančných aktív, ako napríklad hypotekárnych úverov, a potom tieto aktíva predá špeciálne vytvorenému investičnému prostriedku, ktorý vydá dlhopisy kryté týmito aktívami. Účastníci konania v oznámení uvádzajú, že na Slovensku pôsobí Intesa v tejto oblasti len v odvetví hypotekárnych  záložných listov a preto sa všetky údaje, ktoré boli v tejto súvislosti nimi poskytnuté, vzťahujú len na hypotekárne záložné listy. 

Čo sa týka vymedzenia priestorového relevantného trhu, účastníci konania v oznámení uvádzajú, že pre všetky vyššie uvedené trhy relevantný priestorový trh zahŕňa minimálne územie Slovenskej republiky, uvedené trhy sú celoštátne, pričom cezhraničné poskytovanie finančných služieb je minimálne. Povolenia, ktoré sa vyžadujú pre každú z dotknutých aktivít platia pre celé územie Slovenskej republiky a keďže všetky vymedzené trhy sú trhmi služieb, nedochádza k žiadnym distribučným alebo dopravným obmedzeniam. 

Údaje o podieloch na vyššie vymedzených trhoch v SR uvádzajú účastníci konania v oznámení nasledovne:

Intesa v SR	2003	2004	2005	
Trh spotrebiteľských úverov	20-25%	20-30%	30-39%	
Trh platobných kariet *	[20-30]%	[20-30]%	[20-30]%	
Trh cenných papierov krytých aktívami	[20-30]%	[20-30]%	[20-30]%	
*podľa objemu transakcií   Zdroj: interný odhad účastníkov konania
údaje v [....]% sú predmetom obchodného tajomstva, presné údaje sú súčasťou spisu

Účastníci konania v oznámení uviedli, že Sanpaolo nemá na týchto trhoch na Slovensku žiadne aktivity.

Čo sa týka odhadu podielov konkurentov na vymedzených trhoch, účastníci konania uviedli nasledovné podiely:

Trh spotrebiteľských úverov	
Konkurent	2003	2004	2005	
Home credit Slovakia	15-20%	15%	15%	
Cetelem	7-10%	8-11%	8-11%	
GE Capital Multiservis	6-8%	7-10%	7-10%	
Zdroj: interný odhad účastníkov konania

Trh platobných kariet	
Konkurent	2003	2004	2005	
Slovenská sporiteľňa, a.s.	35,8%	36,7%	35,1%	
Tatra banka, a.s.	19,6%	20,9%	20,7%	
Poštová banka, a.s.	3,7%	3,3%	3,7%	
Československá obchodní banka, a.s., pobočka zahraničnej banky v SR	3,2%	3,3%	3,9%	
Zdroj: interný odhad účastníkov konania

Trh cenných papierov krytých aktívami	
Konkurent	2003	2004	2005	
Slovenská sporiteľňa, a.s.	23,7%	20,2%	16,0%	
Tatra banka, a.s.	31,2%	23,5%	22,1%	
OTP banka, a.s.	3,4%	10,0%	10,5%	
Istrobanka, a.s., 	10,2%	6,6%	7,0%	
Zdroj: interný odhad účastníkov konania

Všetky vymedzené relevantné trhy sa vzťahujú na služby poskytované najmä maloobchodným spotrebiteľom, to znamená, že veľký počet jednotlivcov je účastníkom veľkého počtu dohôd týkajúcich sa relatívne malých súm.

Lojalita zákazníkov je relatívne nízka. Kvôli vysokej štandardizácii produktov/služieb sa ovplyvnené služby poskytujú ako komodity. Zákazníci sa zaujímajú najmä o charakteristiku produktu, nie o jeho pôvod ani o popredajné služby. Ak vezmeme do úvahy množstvo podobných produktov na trhu, lojalita k poskytovateľovi nie je pre klienta, ktorý si finančné služby vyberá, kľúčovou otázkou.

Náklady spojené so zmenou dodávateľa sú minimálne – jedinou podmienkou pre zmenu poskytovateľa je zaplatenie nevyrovnanej bilancie pôvodnému poskytovateľovi. navyše, pri spotrebných úveroch a platobných kartách je spotrebiteľ chránený pred sankciami za skoršie splatenie spotrebných úverov predpismi o ochrane spotrebiteľa.

Spotrebitelia sú rozdelení medzi viacerých poskytovateľov finančných služieb – bankové a nebankové finančné inštitúcie. Poskytovatelia používajú široké extrémne distribučné kanály ľahko dostupné spotrebiteľom (viacúrovňový marketing, nezávislí spotredkovatelia, maloobchod), ktorí majú uzavreté distribučné zmluvy s viacerými poskytovateľmi a preto ponúkajú zákazníkom viacero finančných produktov od viacerých poskytovateľov.

Distribúcia sa väčšinou uskutočňuje cez vlastnú distribučnú sieť, avšak spolupráca so spostredkovateľmi patrí tiež medzi dôležité distribučné kanály. Zmluvy s distribútormi nezaručujú exkluzivitu, ale umožňujú dlhodobú spoluprácu.

Možnosť vstupu na vymedzené trhy:

Hlavné faktory ovplyvňujúce náklady na vstup na tieto trhy sú:
1.	nutnosť mať základné imanie vo výške 1 miliardy Sk (potrebné pre obchodovanie s hypotekárnymi záložnými listami),
2.	skutočné náklady na založenie podnikania – cca 30 miliónov Sk (vývoj produktu a vytvorenie distribučnej siete),
3.	marketing a reklama – približne 40 miliónov Sk
4.	časový horizont – približne 2 roky

Za účelom pôsobenia ako banka, správcovská spoločnosť, dôchodková správcovská spoločnosť alebo vydavateľ platobných kariet potrebuje spoločnosť získať povolenie buď od Národnej banky Slovenska alebo iného príslušného orgánu v rámci Európskej Únie podľa zásady jedného povolenia (Smernica 2000/12/EC).

Účastníci konania v oznámení koncentrácie uvádzajú, že okrem činností na vyššie vymedzených relevantných trhoch činnosti skupiny Intesa na Slovensku zahŕňajú aktivity, ktoré možno rozdeliť do viacerých skupín: hlavné bankové činnosti, služby finančného trhu, investičné bankovníctvo, správa aktív, ostatné finančné produkty, a činnosti v oblasti poistenia. V žiadnej z týchto oblastí nepresahuje podiel podnikateľa Intesa na trhu SR 25%, preto nedochádza k vytvoreniu ovplyvnených trhov. 

Podľa účastníkov konania ide o tieto činnosti:
I.	Hlavné bankové činnosti, ktoré vo všeobecnosti zahŕňajú všetky bankové služby poskytované maloobchodným ako aj podnikovým klientom, ako napríklad bežné účty, termínované účty, hotovostné vklady, inkaso šekov, platobné služby vrátane bankomatových služieb, vydávanie platobných kariet, prevod prostriedkov, bezhotovostné platby, trvalé príkazy a šeky; úvery (osobné úvery, spotrebiteľské úvery, možnosť prečerpania účtu, hypotéky, atď.); platobné transakcie, medzinárodné platby, investičné produkty (ako napríklad podielové fondy, dôchodkové fondy a obchodovanie s cennými papiermi) a depozitné služby (správa depozitných vkladov a spracovanie korporátnych úkonov ako napríklad rozdeľovanie dividend.

- Trh vkladov, ktorý tradične pozostáva z bežných účtov, termínovaných účtov, hotovostných vkladov a inkasa šekov. Obsahuje činnosti zamerané na to, aby umožnili klientom vkladať peniaze a úspory do banky a dostávať úroky. Banky poskytujú viacero takýchto produktov, ako napr. bežné alebo termínované účty.
Na Slovensku je podnikateľ VÚB jedinou spoločnosťou Skupiny Intesa, ktorá pôsobí na tomto trhu a jej podiel na trhu je [15-25]%. (Údaje v [....]% sú predmetom obchodného tajomstva, presné údaje sú súčasťou spisu).

- Trh úverov – slúži klientom (podnikateľom) na získanie úveru od banky. Týka sa krátkodobých, strednodobých a dlhodobých úverov. Na rozdiel od trhu spotrebiteľských úverov, na ktorom úvery ponúkajú klientom za účelom financovania okamžitých nákupov, trh úverov uspokojuje úverové potreby pri profesionálnych a obchodných činnostiach.
Na Slovensku je podiel VÚB na úverovom trhu [10-20]%. (Údaje v [....]% sú predmetom obchodného tajomstva, presné údaje sú súčasťou spisu).

Rôzne produkty, ktoré možno ponúkať v rámci oboch vyššie uvedených kategórií sú zamerané na uspokojovanie požiadaviek klientov, ale každá banka môže jednoducho, rýchlo a bez značných nákladov odlíšiť svoje produkty/služby za účelom toho, aby vyhovela potrebám a vývoju trhu.

II.	Trh finančných služieb sa týka poskytovania služieb inštitucionálnym investorom, podnikovým a maloobchodným klientom, ktorí nemajú priamy prístup na finančné trhy alebo z iného dôvodu využívajú sprostredkovateľské služby poskytované bankou. 

- Trh obchodovania s cennými papiermi na účet klienta umožňuje klientovi (či už fyzickej alebo právnickej osoby) vstúpiť, či už prostredníctvom banky alebo obchodníka s cennými papiermi, na finančné trhy (ako napr. burzu cenných papierov), ktoré by inak boli pre neho neprístupné. Niektorí zákazníci môžu tiež uprednostňovať využitie sprostredkovateľských služieb poskytovaných bankou pred priamou účasťou na finančných trhoch. Obchodovanie s cennými papiermi zahŕňa obchodovanie s finančnými nástrojmi a obchodovanie s finančnými nástrojmi v mene tretej osoby, ako napríklad nákup a predaj cenných papierov registrovaných na burze cenných papierov (obchodovanie s listinnými akciami, dlhopismi, príkazmi vystaviteľa, derivátmi).
Podiel VÚB na trhu obchodovania s cennými papiermi na účet klienta vo vzťahu k maloobchodným zákazníkom je približne [15-25]%. Avšak podiel VÚB na tomto trhu pri zahrnutí všetkých klientov (t.j. aj inštitucionálnych klientov ako sú banky a fondy) je približne [0-10]%. (Údaje v [....]% sú predmetom obchodného tajomstva, presné údaje sú súčasťou spisu).

III.	Správa aktív zahŕňa poskytovanie investičného poradenstva týkajúceho sa investovania financií a často aj s realizáciou týchto rád správcom aktív. Popri špecifickom poradenstve pre jednotlivých klientov, môžu tieto služby zahŕňať aj vytváranie a správu podielových fondov, ktoré sa potom ponúkajú najmä maloobchodným klientom; a ďalej aj poskytovanie služieb správy portfólia pre inštitucionálnych klientov. 

- Trh správy investičného portfólia na klientskom základe zahŕňa správu investičných portfólií prispôsobenú špecifickým požiadavkám každého klienta. Tieto činnosti sú odlišné od činností pri kolektívnej správe portfólia, keďže sú zamerané na sledovanie investičných cieľov každého klienta, ktorého porfólio sa vedie oddelene od portfólií ostatných klientov. Klientmi sú najmä podnikatelia s veľkým objemom kapitálu, ktorý môžu investovať. 
V Slovenskej republike je podiel VÚB na tomto trhu je [0-10]%. (Údaje v [....]% sú predmetom obchodného tajomstva, presné údaje sú súčasťou spisu).

- Trh investičných fondov na rozdiel od správy investičného portfólia na klientskom základe, trh investičných fondov zahŕňa správu nezávislého súboru aktív patriacich viacerým účastníkom a spravovaných na kolektívnom základe. Toto umožňuje investorom zhromaždiť kapitál na dosiahnutie ich investičných cieľov, ktoré by mohli byť, pri obmedzenom objeme kapitálu každého jednotlivého investora, nedosiahnuteľné.
Trh investičných fondov teda predstavuje správu nezávislého súboru aktív, rozdeleného do podielov, prislúchajúceho viacerým účastníkom a spravovaného na kolektívnom základe. Aktíva investičných fondov, či už otvorených alebo zatvorených, môžu byť odvodené od jednej alebo viacerých emisií podielov. Tento trh tiež zahŕňa otvorené investičné spoločnosti, ktorých výlučným účelom je investovanie kapitálu vytvoreného prostredníctvom verejnej ponuky akcií.
Na Slovensku pôsobí zo skupiny Intesa na trhu investičných fondov podnikateľ VÚBAM, ktorého podiel na tomto trhu je [10-20]%. (Údaje v [....]% sú predmetom obchodného tajomstva, presné údaje sú súčasťou spisu).

IV.	Ostatné finančné služby zahŕňajú rôzne činnosti, ako napríklad leasing, faktoring, dôchodkové sporenie.

- Trh správy osobných vkladov na účely sociálneho zabezpečenia
Tento trh zahŕňa obstaranie dôchodkových fondov, otvorených aj zatvorených, ako aj individuálneho systému dôchodkového zabezpečenia podporovaného štátnymi dôchodkami, ktorého cieľom je uspokojovanie potreby zamestnanca na príjem po odchode do dôchodku. Je zameraný na uspokojenie potreby zamestnanca na osobný príjem po odchode do dôchodku prostredníctvom účasti v systéme dôchodkového zabezpečenia – na Slovensku ide o tzv. „druhý pilier“ dôchodkového zabezpečenia ako je definovaný v zákone č. 43/2004 Z.z. o starobnom dôchodkovom sporení. Jednotlivci zúčastňujúci sa na „druhom pilieri“ sporia na ich osobných dôchodkových účtoch. Vklady sa potom investujú prostredníctvom dôchodkových fondov vytváraných a spravovaných dôchodkovými správcovskými spoločnosťami.
Na Slovensku pôsobí na trhu správy osobných vkladov na účely sociálneho zabezpečenia VÚBG a jej podiel na tomto trhu je [10-20]%. (Údaje v [....]% sú predmetom obchodného tajomstva, presné údaje sú súčasťou spisu).

- Leasingový trh 
Leasingový trh sa týka poskytovania úverov na používanie tovarov/zariadení a nehnuteľných aktív, potrebných na vykonávanie ekonomickej aktivity, výmenou za platenie dohodnutej sumy. V zásade je možné rozlišovať medzi finančným a operatívnym leasingom. Finančný leasing umožňuje spotrebiteľom používať a nakoniec odkúpiť tovary/zariadenia výmenou za opakované menšie platby namiesto jednorazového veľkého výpadku. Intesa zameriava svoje aktivity na poskytovanie finančného leasingu.
Leasingový trh je rozsahom minimálne celoštátny vďaka homogenite poskytovania a distribúcie takýchto služieb.
Podiel CFH a VÚBL na tomto trhu je [0-10]%. (Údaje v [....]% sú predmetom obchodného tajomstva, presné údaje sú súčasťou spisu).

- Faktoringový trh
Faktoringový trh zahŕňa nákup všetkých typov pohľadávok od podnikateľov, čím svojim zákazníkom poskytuje dodatočnú likviditu. Faktoring zahŕňa tak priebežný nákup krátkodobých obchodných pohľadávok faktoringovou spoločnosťou, ako aj cielený nákup jednotlivých pohľadávok zákazníka za účelom konkrétneho prefinancovania. Klient tak okamžite získa platbu za pohľadávku, ktorá by v inom prípade bola splatná až neskôr.
Faktoringový trh je rozsahom minimálne celoštátny, kvôli homogenite poskytovania takýchto služieb. 
Na Slovensku pôsobí na faktoringovom trhu VÚBF a jej podiel na trhu je [10-20]%. (Údaje v [....]% sú predmetom obchodného tajomstva, presné údaje sú súčasťou spisu).

V.	Oblasť poistenia

- Trh produkcie a distribúcie poistných produktov zaradených do triedy I a V a trh produkcie a distribúcie poistných produktov zaradených do triedy III. 
Poistenia dĺžky ľudského života zahŕňa platbu poistného poistníkmi za to, že poisťovňa sa zaviaže vyplatiť určitú sumu v prípade udalosti týkajúcej sa ľudského života (napríklad poistenie pre prípad dožitia sa určitého veku, poistenie pre prípad smrti, poistenie dožitia sa určitého veku a skoršej smrti, životné poistenie s vrátením poistného). Poistky zaradené do triedy V sa týkajú kapitalizačných činností, to sú činnosti pri spätnej kúpe založené na výpočte poistného, čím sa výmenou za jednotlivé alebo pravidelné vopred dohodnuté platby, preberá záväzok na určité trvanie a sumu. Spoločnosti skupiny Intesa sa na Slovensku angažujú v produkcii a distribúcii poistení patriacich do nasledovných tried: trieda I (poistenie dĺžky ľudského života); trieda III (poistenie spojené s investičnými fondmi) a trieda V (kapitalizačné činnosti). 
Toto členenie je v súlade so zákonom č. 95/2002 Z.z. o poisťovníctve v znení neskorších predpisov, v ktorom (v prílohe 1) sa životné poistenie rozdeľuje do viacerých tried vrátane: (i) poistenie pre prípad smrti a/alebo dožitia, (ii) poistenie spojené s kapitalizačnými zmluvami a (iii) poistenie podľa bodov (i) a (ii) spojené s investičnými fondmi.
Podiel VÚB na tomto trhu v SR je [0-10]%. (Údaje v [....]% sú predmetom obchodného tajomstva, presné údaje sú súčasťou spisu).

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 odsekom 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo koordinácia súťažného správania je v rozpore s ustanovením § 4 ods. 1 zákona.

Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad v ďalšom skúmal, či uskutočnením posudzovanej koncentrácie nedôjde na vyššie uvedených trhoch k takým zmenám, ktoré by vytvárali alebo posilňovali dominantné postavenie podnikateľa Intesa, ktorého dôsledkom môžu byť významné prekážky efektívnej súťaže na vyššie uvedených relevantných trhoch. 

Účastníci konania v oznámení uvádzajú, že „napriek tomu, že podľa ich názoru je navrhované rozdelenie trhov dostatočne presné z pohľadu výsledkov analýzy zastupitelnosti na strane dopytu, chceli by poznamenať, že pre účely tejto transakcie ako aj z pohľadu všeobecného princípu proporcionality a nákladovej efektívnosti nie je nutné dospieť k jednoznačnému záveru o definícii relevantných trhov, pretože tu nemôžu vzniknúť žiadne obavy z obmedzenia súťaže bez toho, aká definícia relevantných trhov sa použije“. 

Ako je uvedené vyššie, úrad zistil, že podnikateľ Sanpaolo v Slovenskej republike nevykonáva žiadne činnosti uvedené vyššie. 
Zároveň úrad nezistil, že by vzhľadom na podiely účastníkov konania a vzhľadom na charakter týchto trhov uvedená koncentrácia viedla k finančnému posilneniu podnikateľa Intesa na vyššie uvedených tovarových trhoch.

Predmetnou koncentráciou teda nedochádza k zmenám podmienok hospodárskej súťaže vo vyššie uvedených činnostiach podnikateľa Intesa, a nebolo potrebné presnejšie definovať tovarové relevantné trhy vzťahujúce sa na vyššie uvedené finančné služby. 

Pri určení priestorovej dimenzie vyššie uvedených relevantných trhov úrad vychádzal zo skutočnosti uvedených účastníkmi konania v oznámení a to, že všetky uvedené činnosti zahŕňajú poskytovanie finančných služieb, pričom povolenia, ktoré sa pre predmetné činnosti vyžadujú, platia väčšinou na celom území daného štátu, distribučné alebo dopravné obmedzenia sú minimálne a cezhraničné poskytovanie takýchto služieb je stále relatívne obmedzené (aj keď možné). Na základe týchto skutočností účastníci konania dospeli v oznámení k záveru, že relevantný priestorový trh pre tieto tovarové trhy je minimálne celoštátny, daný územím celej Slovenskej republiky. V súlade s týmto priestorovým vymedzením účastníci konania vymedzili podiely na jednotlivých vyššie uvedených relevantných trhoch. 
Na základe vyššie uvedeného úrad zistil, že na takto priestorovo vymedzených vyššie uvedených trhoch nedochádza posudzovanou koncentráciou k vytvoreniu, alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej súťaže na týchto trhoch.

Aj napriek tomu, že v prípade kedy klientmi vyššie uvedených služieb je obyvateľstvo alebo malí a strední podnikatelia je možné uvažovať o priestorových relevantných trhoch s lokálnou dimenziou, tak ako je uvedené vyššie, podnikateľ Sanpaolo na území Slovenskej republiky na žiadnom z vyššie vymedzenom tovarovom trhu   nepôsobí, nedôjde uvedenou koncentráciou k vytvoreniu alebo posilneniu dominantného postavenia účastníkov koncentrácie ani v prípade užšie definovaných priestorových relevantných trhoch.   

Úrad zároveň zvažoval, či je možné rozšíriť priestorový relevantný trh o krajiny susediace so Slovenskou republikou, avšak vzhľadom na skutočnosť, že predmetnou koncentráciou nevznikne ani sa neposilní dominantné postavenie účastníkov koncentrácie ani na užšie definovanom priestorovom relevantnom trhu ohraničenom územím Slovenskej republiky, úrad sa úplne presnou definíciou priestorovej dimenzie relevantného trhu nezaoberal. Úrad pritom vychádzal zo skutočnosti, že stanovením širšieho priestorového relevantného trhu by sa znížil podiel podnikateľa Intesa na príslušných relevantných trhoch, a to predovšetkým rozšírením počtu podnikateľov pôsobiacich na rovnakých relevantných trhoch.

Vychádzajúc z vyššie uvedeného, najmä zo skutočnosti, že účastníci koncentrácie boli pred uskutočnením koncentrácie a naďalej aj budú po jej vzniku vystavení podstatnej súťaži a vzhľadom na svoju ekonomickú silu sa nebudú správať nezávisle, úrad konštatuje, že predmetná koncentrácia nevytvára alebo neposilňuje dominantné postavenie žiadneho z účastníkov predmetnej koncentrácie na relevantných trhoch ako sú uvedené vyššie, ktorého dôsledkom sú významné prekážky efektívnej hospodárskej súťaže na týchto trhoch. 

Vzhľadom na uvedené úrad rozhodol podľa § 12 ods. 1 zákona.

Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

V súlade s § 33 zákona úrad listom číslo 4828/PMÚ SR/2006 zo dňa 18.12.2006 vyzval účastníkov správneho konania pred vydaním rozhodnutia v predmetnej veci, aby sa ústne alebo písomne vyjadrili k jeho podkladom a k spôsobu ich zistenia, prípadne aby navrhli jeho doplnenie.

Splnomocnený právny zástupca účastníkov konania listom zaevidovaným úradom pod číslom 4835/2006 doručenom úradu dňa 18.12.2006 uviedol, že k textu výzvy pred vydaním rozhodnutia nemá žiadne výhrady ani pripomienky.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje: 
JUDr. Peter Oravec
Laurinská 12
811 01 Bratislava